**ΕΝΟΤΗΤΑ 10**

Η αλληγορία του σπηλαίου: οι φιλόσοφοι

ΝΟΗΜΑΤΙΚΗ ΑΠΟΔΟΣΗ

Ο Σωκράτης διερευνά ποια πρόσωπα πρέπει να αναλάβουν τη διακυβέρνηση της πολιτείας. Αρχικά υποστηρίζει ότι η κατάλληλη για τη διοίκηση είναι όχι μόνο οι απαίδευτοι άνθρωποι, καθώς αγνοούν την αλήθεια και δεν έχουν έναν υψηλό σκοπό να υπηρετήσουν, αλλά και οι πεπαιδευμένοι, γιατί είναι αφοσιωμένοι στις πνευματικές τους αναζητήσεις και δεν ασχολούνται με την ενεργό πολιτική. Στη συνέχεια τονίζει ότι το έργο των ιδρυτών της ιδεώδους Πολιτείας είναι να εντοπίσουν τις εξαιρετικές φύσεις, να τις εκπαιδεύσουν ορθά και να τις οδηγήσουν στη θέαση του Αγαθού. Όταν θα έχουν ολοκληρώσει την εκπαίδευσή τους, οφείλουν να κατέβουν και πάλι στο σπήλαιο, ώστε με τις γνώσεις τους και την αρετή τους να ωφελήσουν και τους υπόλοιπους δεσμώτες.

Ο Γλαύκων διαμαρτύρεται για τη θέση του Σωκράτη ότι οι φιλόσοφοι πρέπει να αναγκαστούν να αναλάβουν πολιτικές ευθύνες. Θεωρεί πως θα τους αδικήσουν, αφού θα ζουν χειρότερα, ενώ μπορούν να ζουν καλύτερα. Ο Σωκράτης αντικρούει την άποψη αυτή, υποστηρίζοντας ότι στόχος του νόμου είναι η ευδαιμονία όλων των πολιτών και όχι μόνο μίας κοινωνικής ομάδας. Για την επίτευξη αυτού του στόχου ο νόμος ενώνει αρμονικά όλους τους πολίτες με την πειθώ και τη βία, αξιοποιεί τις δυνατότητες κάθε κοινωνικής ομάδας και μεριμνά για την κοινωνική συνοχή.

Θυμόμαστε την εισαγωγή: γιατί ο Πλάτων εξέφρασε τόση απογοήτευση από πολιτικούς και πολιτικά συστήματα της εποχής;

Ακατάλληλοι για διακυβέρνηση της πόλης:

* **Οι πολιτικοί** που δεν έχουν λάβει την ορθή παιδεία: έχουν στόχο μόνο το προσωπικό τους συμφέρον, είναι δημαγωγοί , φιλήδονοι αρχομανείς.
* Στόχος της άσκησης εξουσίας στην ιδανική Πολιτεία: η ευδαιμονία του συνόλου, το κοινό καλό μέσω της δικαιοσύνης. Ο Σωκράτης θεωρούσε ότι «ουδείς εκών κακός»: κανείς δεν ακολουθεί τη λάθος συμπεριφορά με τη θέλησή του, αλλά εξαιτίας της άγνοιας του. Οι πολιτικοί, επομένως, δεν ήταν ορθά εκπαιδευμένοι→ δεν είχαν οδηγηθεί μέσω της παιδείας στη θέαση των Ιδεών και του Αγαθού. Ως εκ τούτου, κρίνονται ακατάλληλοι για τη διακυβέρνηση της πολιτείας.
* **Οι πεπαιδευμένοι**, οι οποίοι ωστόσο αρνούνται να αναλάβουν την ευθύνη της διακυβέρνησης και επιδίδονται μόνο στις δικές τους πνευματικές ενασχολήσεις. Επομένως, δεν κάνουν αυτό που οφείλουν→ δεν θέτουν την παιδεία τους και τον εαυτό τους στην υπηρεσία του συνόλου, αποφεύγοντας έτσι μια διαδικασία επίπονη, επίμοχθη και πιεστική για τους ίδιους.

Παιδεία

Η πνευματική καλλιέργεια, προνόμιο μόνο του ανθρώπου (humanitas στα λατινικά), άρρηκτα συνδέεται με την αλήθεια→ ο πεπαιδευμένος μόνο άνθρωπος μπορεί να γνωρίσει την αλήθεια.

Συμβολισμός: η κοπιώδης ανάβαση από το σπήλαιο των δεσμωτών στον κόσμο των Ιδεών είναι η παιδεία. Οδηγεί στη θέαση των Ιδεών και του Αγαθού. Οι φύλακες- βασιλείς έχουν δοκιμαστεί και έχουν ανέβει με επιτυχία τον ανηφορικό δρόμο της παιδείας.

Θυμόμαστε τα χαρακτηριστικά του ιδανικού άρχοντα (φιλοσοφικός λόγος σελ 90)

Φύσις: σε ό τι αφορά τον άνθρωπο είναι τα ιδιαίτερα χαρακτηριστικά, τα προτερήματα και τα ελαττώματα, με τα οποία γεννιέται. Η φύση καθορίζει το επίπεδο παιδείας και την κοινωνική τάξη, στην οποία μπορεί να φτάσει κάθε άνθρωπος. Η εκπαίδευση διαμορφώνει και βελτιώνει την ανθρώπινη φύση. Η φύση και η παιδεία στον Πλάτωνα είναι έννοιες συμπληρωματικές.

Θυμόμαστε την έννοια του Αγαθού (σελίδα 108 -109 Φιλοσοφικός Λόγος)

Ανάβαση: για την κατάκτηση του Αγαθού οι εξαιρετικές φύσεις πρέπει να δώσουν έναν προσωπικό αγώνα, να διανύσουν μια δύσκολη και κοπιώδη πνευματική και ηθική πορεία, που θα τους οδηγήσει σε ένα υψηλότερο πνευματικό και ηθικό επίπεδο. Πολύ συχνά στον Πλάτωνα λέξεις, που σημαίνουν το **άνω** και την **ανάβαση,** χρησιμοποιούνται μεταφορικά για την παιδεία και τα αγαθά που προσφέρει.

Κατάβαση: συμβολίζει την κάθοδο των φυλάκων στο σπήλαιο των δεσμωτών. Οι πεπαιδευμένοι, όσοι αντίκρισαν τις Ιδέες και το Αγαθό, έχουν ηθική υποχρέωση να κατέβουν στο σπήλαιο και να απελευθερώσουν τους δεσμώτες. Είναι υπεύθυνοι για την εκπαίδευση της επόμενης γενιάς φυλακών και για την ευημερία του συνόλου.

Ο στόχος της ιδανικής πολιτείας: η ευδαιμονία (η ευημερία) του συνόλου, όχι το ατομικό συμφέρον.

Ο **νόμος** προσωποποιείται και προκρίνει αυτό το στόχο με τους εξής τρόπους:

1. Πειθώ: διδάσκει τους πολίτες το σωστό→ οι πολίτες εθίζονται στη σωστή συμπεριφορά και την επιλέγουν χωρίς να καταναγκάζονται.
2. Ανάγκη: όταν οι πολίτες δεν συμμορφώνονται στις επιταγές του νόμου, υφίστανται βία και τιμωρία ή την απειλή της βίας και της τιμωρίας.

Καταμερισμός εργασίας: η καθεμία από τις 3 τάξεις και ο κάθε πολίτης επιτελούν ένα συγκεκριμένο έργο, με στόχο να υπηρετήσει το κοινωνικό σύνολο. Όλοι μαζί συνεργάζονται, προσφέρουν με στόχο την ευδαιμονία του συνόλου. Ενισχύεται έτσι η κοινωνική συνοχή, η οποία στην Πολιτεία αποτελεί κεντρική ιδέα.

Η σημασία της παιδείας (συνολική αποτίμηση)

Στην Πολιτεία ο Πλάτων εξαίρει την επίδραση της παιδείας στην ανθρώπινη φύση και τη συμβολή της στην τελείωση του ανθρώπου. Συγκεκριμένα:

* Συνεπάγεται γνώση της αλήθειας
* απελευθερώνει τον άνθρωπο από τα δεσμά των αισθήσεων, το σκοτάδι της αμάθειας και τον οδηγεί στο νοητό, στον πραγματικό κόσμο, στο φως της γνώσης
* οδηγεί στο σπουδαιότερο μάθημα: την θέαση της ιδέας του Αγαθού
* κατευθύνει τους ανθρώπους από την άγνοια στην αρετή, στη σοφία, στη δικαιοσύνη, στη σοφία, στην ανδρεία
* καθοδηγεί τους ανθρώπους να θέσουν έναν υψηλό σκοπό στη ζωή τους, να υπηρετούν πιστά και ανιδιοτελώς όλη την πόλη
* διαπλάθει ικανούς και άξιους πολιτικούς, ηγέτες, πρότυπα προς μίμηση για τους πολίτες, οι οποίοι συνδυάζουν τη γνώση με την πράξη, προκειμένου να πάρουν τις καλύτερες αποφάσεις και να προβούν στις αντίστοιχες ενέργειες για το συμφέρον ολόκληρης της πόλης
* προάγει την πολιτική πράξη και δράση
* υπηρετεί την ευδαιμονία όλης της πόλης, καθώς προάγει την εύρυθμη λειτουργία της